Mestská  časť  Bratislava – Nové  Mesto, Junácka  ul. č. 1, Bratislava 

Z á p i s n i c a

z 27. zasadnutia Miestnej  rady  mestskej  časti Bratislava-Nové Mesto, ktoré  sa konalo dňa  24. 6. 2013

Prítomní:  Mgr. Kusý, Ing. Jánošová, Mgr. Pfundtner, Ing. Galamboš, Ing. Gašpierik, p. Szusčík, Ing. Winkler, Ing. Augustinič, Mgr. Tettinger, Ing. Böhm

Ospravedlnení: Ing. Kollárik, MUDr. Dubček, JUDr. Mikulec

Rokovanie  27. zasadnutia Miestnej rady mestskej časti Bratislava-Nové Mesto o  9,00 hod. otvoril  a  viedol  Mgr. Rudolf   Kusý - starosta  mestskej časti. 
	
Miestna rada schválila predložený návrh programu rokovania s pripomienkou: do programu rokovania zaradiť bod „Návrh na poskytnutie dotácie hlavnému mestu SR Bratislave“ (uznesenie č. 27/01).

Miestna rada zvolila za overovateľa zápisnice a uznesení p. Petra Szusčíka (uznesenie č. 27/02).

Miestna  rada prerokovala predložené materiály  v  tomto poradí:

1.	Informácia  o možnosti  ukončenia Nájomnej zmluvy na nebytový priestor pre p. Klaudiu Markovú, Jeséniova č. 40, Bratislava  

Starosta MČ vysvetlil, že sa jedná o nájom nebytového priestoru na Jeséniovej ulici o rozlohe 172 m2. MČ B-NM uzatvorila s nájomkyňou p. Klaudiou Markovou nájomnú zmluvu na dobu určitú od 1. 8. 2006 do 30. 6. 2016. Približne rok je prevádzka zatvorená, v súčasnej dobe je dlžná čiastka na nájomnom a službách vo výške 15.906,25 €. MČ má k dispozícii fotodokumentáciu zrekonštruovaných priestorov NP.

Mgr. Moravcová Tomčíková, poverená ved. odd. podnikateľského, právneho a správy majetku doplnila, že nájomná zmluva bola uzatvorená na zriadenie práčovne, žehliarne,  prezentačnej  miestnosti  pre  textil, bytové doplnky s ponukou  teplého  nápoja pre 
zákazníkov. Nájomkyňa vo svojej žiadosti uviedla, že nebytový priestor upraví na vlastné náklady. Dňa 2. 4. 2007 požiadala o schválenie zmeny využitia časti prenajatého priestoru na predajňu širokého sortimentu ovocia a  zeleniny,  byliniek, korenia a doplnkového  sortimentu s  podaním  čaju a čerstvých ovocných štiav.  O  uvedenú  zmenu  požiadala  z  dôvodu ďalšej 

1

nevyhnutnej rekonštrukcie, taktiež nedostačujúcej dodávky elektrickej energie pre odbery na prevádzku, čo vyžadovalo ďalšie investície. Zo strany mestskej časti bolo vydané záväzné stanovisko – súhlas so zmenou účelu využitia a stavebnými úpravami prenajatých priestorov, čím MČ súhlasila s investíciami do predmetu nájmu. Nájomkyňa podala dňa 3. 4. 2012  žiadosť o ukončenie nájomnej  zmluvy. Mestská časť eviduje  k  13. 3. 2013  pohľadávku  z titulu nezaplateného nájomného a úhrad za služby spojené s nájmom vo výške 12.345,29 €. Nájomkyňa informovala o výške investície 83.002,74 €, ktorú doposiaľ nepreukázala žiadnymi dokladmi a ktorú požaduje uhradiť. Dňa 14. 5. 2013 sa na mestskú časť obrátila právna zástupkyňa nájomkyne za účelom ukončenia nájmu ako aj započítania vzájomných pohľadávok. Následne sa konalo stretnutie s právnou zástupkyňou nájomkyne, ktorá už nechce mať v nájme uvedený priestor a chce vysporiadať všetky vzájomné záväzky a pohľadávky. Výšku investícií je možné určiť výlučne formou znaleckého posudku. Nájomkyňa je ochotná znalecký posudok vyhotoviť na vlastné náklady aj na technické zhodnotenie. Po vypracovaní znaleckého posudku je možné uzatvoriť dohodu o ukončení nájomnej zmluvy, ktorej súčasťou bude aj dohoda o urovnaní vzájomných nárokov. 

           K uvedenej informácii sa vyjadrili Mgr. Kusý, p. Szusčík, Ing. Gašpierik, Ing. Galamboš a Ing. Winkler. 

Úloha:
Uskutočniť individuálne stretnutie členov MR s p. Klaudiou Markovou, nájomníčkou nebytového priestoru na Jeséniovej č. 40 a jej právnou zástupkyňou, za účelom prerokovania dohody v súvislosti  s možnosťou ukončenia nájomnej zmluvy  na uvedený nebytový priestor.
								Z.: Mgr. Moravcová  Tomčíková  

2.	Správa o plnení uznesení Miestnej rady mestskej časti  Bratislava-Nové Mesto

Mgr. Kusý konštatoval, že trvá plnenie uznesení a splnené boli uznesenia podľa  predtlače. Po preskúmaní správy o kontrole plnenia uznesení MR MČ B-NM miestny kontrolór k vyhodnoteným uzneseniam predložil súhlasné stanovisko. 
Miestna rada prijala uznesenie č. 27/03.

3. 	Návrh  na zníženie nájmu na  prenájom nebytového priestoru  na ul.  J. C. Hronského č. 16  pre nájomcu ŽBLNK TOMAX s. r. o.
   
Mgr. Kusý  uviedol, že úlohou z ostatnej MR dňa 21. 5. 2013 bolo fyzicky preveriť a premerať aktuálny stav celkovej plochy priestorov nebytového priestoru na J. C. Hronského č. 16, ŽBLNK TOMAX, s.r.o. a návrh predložiť na rokovanie MR.	 

P. Andrášiková, prac. odd. vnútornej správy, správy bytov a NP uviedla, že predmetný nebytový priestor sa nachádza v obytnom dome J.C. Hronského vo vchodoch  č. 14 a č. 16.  Vo vchode č. 14 sú prenajaté nebytové priestory, ktoré sú vo vlastníctve Bytového družstva Bratislava  III, o rozlohe cca 100 m2. Stavebne tieto priestory zasahujú do vchodu č. 16, ktorých rozloha  je 16,52 m2. Priestory  v  uvedenom vchode sú v správe MČ B-NM. 

2

Tento priestor je jediným neprevedeným priestorom v obytnom dome J. C.  Hronského  č. 16 – 20, v ktorom boli už prevedené všetky byty a nebytové priestory. Nebytový priestor  má v celosti rozlohu 16,52 m2 a nájom je stanovený vo výške 59,75 €/m2, čo predstavuje ročný nájom vo výške  987,07 € bez služieb.
Nájomca nebytového priestoru tu prevádzkuje rýchločistiareň, z dôvodu nízkych tržieb a dlhodobo pretrvávajúcej zlej finančnej situácie na trhu požiadal o zníženie nájmu.  Z uvedených dôvodov bolo navrhnuté znížiť ročný nájom o 15 % na obdobie od 1. 10. 2013 do 30. 9. 2015, čo predstavuje znížiť čiastku o 148 €/rok.

V diskusii vystúpili Ing. Gašpierik, p. Szusčík a Mgr. Kusý.
	
Úloha:
K návrhu na zníženie nájmu doložiť aktuálnu nájomnú zmluvu  uzatvorenú medzi fi. ŽBLNK TOMAX, s.r.o. a Bytovým družstvom Bratislava III o prenájme nebytových priestorov o rozlohe cca 100 m2 na rokovanie MR dňa 17. 9. 2013. 		Z.: p. Andrášiková

Miestna rada prerokovala návrh na zníženie nájmu za prenájom nebytového priestoru na ulici J. C. Hronského č. 16 pre nájomcu ŽBLNK TOMAX, s.r.o., so sídlom na Björnsonovej č. 7 s pripomienkou, doložiť platnú nájomnú zmluvu uzatvorenú s Bytovým družstvom Bratislava III a predložiť na rokovanie MR dňa 17. 9. 2013. 
	Miestna rada prijala uznesenie č. 27/04.

4.	Návrh dodatočného podnetu na Zmeny a doplnky územného plánu hlavného mesta SR Bratislavy, rok 2007 v znení neskorších zmien a doplnkov

Mgr. Kusý uviedol, že listom zaevidovaným na MÚ B-NM dňa 13. 5. 2013 požiadala spoločnosť Nehnuteľnosti, s.r.o., v zastúpení Dominikom Hrbatým o dodatočné zaradenie zmeny funkčného využitia do pripravovaných zmien a doplnkov Územného plánu hl. m. SR Bratislavy. V zastúpení vlastníkov pozemkov v lokalite Koliba - Stráže požiadal o podporu MČ B-NM o dodatočné zaradenie zmeny funkčného využitia predmetnej lokality v ÚPN hl. m. SR Bratislava z  funkcie občianska vybavenosť celomestského a nadmestského významu na funkciu málopodlažná zástavba obytného územia. Oddelenie územného plánovania a rozvoja mesta Magistrátu hl. m. SR Bratislavy oznámilo, že hlavné mesto v zásade nenamieta voči zmene funkčného využitia dotknutej lokality v zmysle navrhovanej zmeny a že je potrebné, aby bola táto žiadosť kladne podporená aj MČ B-NM.
   
V diskusii vystúpili p. Szusčík, Ing. Gašpierik, Mgr. Kusý, Ing. Augustinič, Ing. Winkler a Ing. Galamboš.

	Miestna rada schválila podnet v rámci Zmien a doplnkov územného plánu Hlavného mesta SR Bratislavy, 03 súvisiaci so zmenou  pozemkov  parc. č.  6710/4, 13, 14, 15, 16, 17, 19, 20, 21, 28, 32  v  k. ú. Vinohrady, mestská časť Bratislava-Nové Mesto z funkčnej plochy občianska  vybavenosť  celomestského  a  nadmestského  významu  na  funkciu málopodlažná 
zástavba obytného územia a poverila starostu MČ B-NM o zaslanie prijatého uznesenia a podnetu na zmenu územného plánu mesta primátorovi hlavného mesta SR Bratislavy bez pripomienok.
Miestna rada prijala uznesenie č. 27/05.

3
5.	Návrh na Dodatok č. 1 Zásad hospodárenia s bytmi v mestskej časti Bratislava-Nové Mesto zo dňa 26. 6. 2012
  
Mgr.  Kusý uviedol, že návrh Dodatku č. 1 Zásad hospodárenia s bytmi v MČ B-NM vychádza z požiadavky Komisie sociálnych vecí a bývania MZ MČ B-NM, ktorá bola vznesená na jej zasadnutí dňa 13. 5. 2013. Na uvedenom zasadnutí Komisia požiadala o prípravu návrhu úpravy, ktorá by riešila prednostné poskytnutie nájmu bytu z dôvodu uhradenia pohľadávky za neplatiča. 
Starosta MČ oboznámil členov MR so stanoviskom Komisie sociálnych vecí a bývania MZ MČ B-NM, ktorá uvedený návrh Dodatku č. 1 odporučila schváliť s pripomienkou – Čl. I. Predmet dodatku: „§ 2 sa dopĺňa o nový odsek (11) v znení: „Starosta mestskej časti môže obecný byt po neplatičovi prednostne prideliť žiadateľovi na základe podanej žiadosti, mimo poradia zo zoznamu žiadateľov, v prípade, ak: ...“. 

V diskusii vystúpila Mgr. Pfundtner, požiadala o úpravu v texte, nahradenie slova „dlžoba“ slovom „nedoplatok“. 

Úloha:
Preveriť na právnom odd. správnosť odborného výrazu „dlžoba“ resp. „nedoplatok“ a návrh následne podľa  usmernenia upraviť.			Z.: Mgr. Moravcová Tomčíková

	Miestna rada odporučila MZ schváliť Dodatok č. 1 k Zásadám hospodárenia s bytmi v mestskej časti Bratislava-Nové Mesto zo dňa 26. 6. 2012 s pripomienkou upraviť text správnym odborným výrazom  pre „nedoplatok“. 
Miestna rada prijala uznesenie č. 27/06.

6. 	Návrh na vyplatenie polročných odmien za I. polrok 2013 v zmysle „Odmeňovacieho poriadku samosprávy mestskej časti Bratislava-Nové Mesto“ schváleného dňa 16. júna 2011 uznesením č. 5/13 poslancom MZ,  členom odborníkom komisií MZ a zapisovateľom komisií MZ 

	Mgr. Pfundtner uviedla, že návrh na vyplatenie polročných odmien za I. polrok 2013 je predkladaný v zmysle „Odmeňovacieho poriadku samosprávy mestskej časti Bratislava-Nové Mesto“ schváleného MZ MČ B-NM dňa 16. 6. 2011. Spracovaný bol na základe účasti poslancov MZ na zasadnutiach MZ, komisiách MZ, členov odborníkov komisií MZ a zapisovateľov komisií MZ. 

	V diskusii vystúpili Ing. Jánošová, Mgr. Kusý a Ing. Gašpierik.
Úloha:
Pripraviť na nasledujúcu MR dňa 17. 9. 2013 úpravu  „Odmeňovacieho poriadku samosprávy mestskej časti Bratislava-Nové Mesto“, ktorá bude riešiť sankcionovanie absencie poslancov na zasadnutiach MZ, komisiách MZ a členov odborníkov na zasadnutiach komisií MZ. Úpravu návrhu spracovať na základe porovnania obdobného dokumentu v ostatných mestských častiach Bratislavy.				Z.: Ing. Jánošová, Mgr. Sládek  

Miestna rada schválila vyplatenie odmien za I. polrok 2013 poslancom MZ MČ B-NM, členom odborníkom Komisií MZ MČ B-NM a zapisovateľom odborných komisií MZ MČ B-NM bez pripomienok.
Miestna rada prijala uznesenie č. 27/07.
4

7.  	Návrh na poskytnutie dotácie hlavnému mestu SR Bratislave

	Mgr. Kusý konštatoval, že na MZ MČ B-NM dňa 11. 6. 2013 bola schválená dotácia hlavnému mestu SR Bratislava vo výške 9.000 € účelovo viazanej na zriadenie miesta policajta na zabezpečenie prevádzky Kuchajdy, s cieľom zabezpečiť čistotu a poriadok areálu, ochranu životného prostredia a ochranu zdravia občanov, návštevníkov Kuchajdy počas Kultúrneho leta. Po rokovaní s mestskou políciou vznikla požiadavka poskytnúť ďalšie finančné prostriedkov vo výške 3.500 € na zaplatenie nadčasov ďalších policajtov z dôvodu ich velenia okrem iného aj na priestory Kuchajdy a zabezpečovanie poriadku a čistoty počas letnej prevádzky. 

	V diskusii vystúpili Ing. Gašpierik a Mgr. Kusý.

	Miestna rada odporučila MZ schváliť presun vo výške 3.500 € z programu Komunikácia, kultúra a šport, z funkčnej klasifikácie 08209, z položky 637002 Konkurzy a súťaže, podprogram 7.5, stredisko 0060; na program Transfery všeobecnej povahy, na funkčnú klasifikáciu 0560, na položku 641009 Obci okrem transferu na úhradu nákladov preneseného výkonu štátnej správy (Transfery v rámci verejnej správy), podprogram 1.6, stredisko 0130;  poskytnutie účelovej dotácie hlavnému mestu SR Bratislave vo výške 3.500 €, účelovo viazanej na finančné zabezpečenie práce nadčas policajtov podľa pokynov Miestneho úradu bez pripomienok. 
Miestna rada prijala uznesenie č. 27/08.

Rôzne:

	Mgr. Kusý podal členom MR informáciu o areáli bývalého cyklistického štadióna nachádzajúceho sa na ulici Odbojárov a Kalinčiakova. Mestská časť požiadala hl. m. SR Bratislava o zverenie týchto pozemkov do správy MČ B-NM. Zámerom MČ je priestor revitalizovať, vybudovať verejný park na športové aktivity a aktivity podporujúce aktívny oddych,   ktoré   prispejú  k  celkovému   zvýšeniu  kvality  života  v  tejto  lokalite  v  zmysle 
územného plánu, ktorý územie určuje na šport a rekreačné účely. Projekt bude financovaný z vlastných prostriedkov. Starosta MČ poďakoval mestským poslancom hl. m. SR Bratislavy Ing. Gašpierikovi a JUDr. Korčekovi za ich podporu a snahu presadiť zverenie pozemkov do správy MČ. Pozemky sa zverujú do správy mestskej časti s podmienkami:
-	uskutočniť náhradnú výsadbu za vyrúbané dreviny v rámci realizácie stavby rekonštrukcie Zimného štadióna O. Nepelu v celkovej hodnote vyše 36.000 €;
-	MČ B-NM  športpark vybuduje do r. 2015;
- prevziať záväzky hl. mesta SR Bratislavy zo zmluvy uzatvorenej s objednávateľom Generálnym investorom Bratislavy a zhotoviteľom, ktorej predmetom boli demolačné práce  na cyklistickom štadióne – nedokončené búracie a demolačné práce.
	Starosta MČ informoval, že na vybudovanie mestského športparku pre verejnosť by mohli byť zapojené aj nórske fondy na podporu oblastí životného prostredia. Ďalší postup v uvedenej záležitosti bude prediskutovaný a konkrétne prerokovaný v  spolupráci s poslancami MČ B-NM. 

5

Ďalej starosta MČ informoval, že dňa 19. 6. 2013 sa uskutočnilo v Národnom tenisovom centre diskusné stretnutie občanov k pilotnému projektu parkovania a problémov s parkovaním v  okolí Zimného štadióna a  Národného tenisového centra (Vajnorská, Bajkalská, Trnavská). V týchto lokalitách vzhľadom na koncentráciu športových zariadení (NTC, Zimný štadión a pripravovaný futbalový štadión) je situácia najkritickejšia. Cieľom nového spôsobu parkovania je uprednostnenie rezidentov, k dispozícii budú len parkovacie miesta riadne vyznačené a zrušené bude parkovanie na chodníkoch a  tráve. Magistrát hlavného mesta hovorí už viac ako rok o novom systéme parkovania. MČ má záujem riešiť problémy parkovania, preto je potrebné opätovne diskutovať a podrobne sa zaoberať problematikou. V prvom kroku by sa realizovalo vyznačenie všetkých parkovacích miest značením, tzv. „modrou čiarou“. 

Ing. Galamboš informoval členov MR o účasti na verejnom vypočutí projektu „Slovany“, výstavbe komplexu obytných budov v  lokalite na Škultétyho ulici. Prezentovaných bolo 7 nadzemných podlaží, najvyššia budova má mať až 12 podlaží. Nová výstavba je dopravne napojená na Kominársku a Škultétyho ulicu, dal do pozornosti otázku, či dynamickú dopravu v budúcnosti unesie územie ohraničené týmito ulicami. 
 Mgr. Kusý doplnil, že nový projekt bytového komplexu má platné územné rozhodnutie na 28 podlaží. Projekt počíta s parkom, v lokalite sa plánujú cyklistické trasy. Je potrebné konzultovať s odborníkmi a zapojiť do diskusie i poslancov MZ, či je vhodné rozširovať Račiansku ulicu smerom do mesta na úkor prícestnej zelene a chodníka a či nebudú predimenzované ostatné dopravné križovatky. Starosta MČ vyslovil názor,  že je nutné zladiť  v  lokalite všetky naplánované projekty.

Po prerokovaní materiálov starosta MČ B-NM poďakoval členom miestnej rady za účasť a  ukončil  rokovanie MR.      

Ing.  Ľudovít   Kollárik 				Mgr. Rudolf   Kusý  
       	         prednosta					           starosta   

	
Peter  Szusčík
overovateľ

Bratislava 26. 6. 2013
Zapísala: Anna  Zachová

6